de Victor Bratu 15.9.2017

Ministrul secretar de stat pentru Comerţ Internaţional Greg Hands (foto) a anunţat vineri că guvernul britanic dublează suportul financiar oferit României pentru a oferi un impuls legăturilor comerciale bilaterale.

UK export Finance, agenţia guvernamentală britanică pentru export, va creşte suma oferită drept suport la 4 miliarde de lire sterline, pentru a-i ajuta pe exportatorii britanici şi pe importatorii români să îşi intensifice schimburile comerciale.

Potrivit Ambasadei Regatului Unit la București, suportul financiar este oferit în lei, iar oamenii de afaceri români pot accesa aceste fonduri atunci când aleg să lucreze cu furnizori britanici.

Anunţul vine după ce Greg Hands s-a întâlnit la Bucureşti cu oficiali guvernamentali români şi cu reprezentanţi ai primăriei, precum şi cu oameni de afaceri români şi britanici.

Ministrul britanic şi Ilan Laufer au participat la un eveniment organizat de British Romanian Chamber of Commerce (BRCC) la care au fost prezenţi peste 80 de oameni de afaceri. Ministrul secretar de stat britanic s-a întâlnit ulterior cu secretarul de stat din Ministerul Energiei, Andrei Maioreanu, şi cu managerul municipiului Bucureşti, Sorin Chiriţă.

Greg Hands este un vechi prieten al României şi a deţinut în trecut rolul de Preşedinte al grupului parlamentar de prietenie pentru România – poziţie din care a promovat relaţiile bilaterale în Parlamentul britanic. El a fost unul din invitaţii principali la un eveniment organizat de Banca Europeană pentru Reconstrucţie şi Dezvoltare (BERD) din Londra, unde a evidenţiat punctele forte şi potenţialul economiei româneşti.

Greg Hands, care a primit recent în portofoliu şi responsabilităţi legate de Londra, a discutat cu Sorin Chiriţă despre felul în care britanicii folosesc noi tehnologii precum ”big data”, maşini autonome şi noi infrastructuri de transport. Toate acestea au rolul de a îmbunătăţi viaţa locuitorilor din oraşele aflate în creştere, precum Londra. Ministrul a discutat despre cum ar putea să folosească Bucureştiul această expertiză, în contextul restaurării Centrului Vechi şi a altor proiecte de dezvoltare urbană.

Oficialul britanic a declarat: “Ca vechi susţinător al relațiilor româno-britanice, mă bucur să mă aflu aici, în București, şi să discut alături de colegii români despre întărirea legăturilor noastre comerciale.

Schimburile comerciale dintre țările noastre au o valoare de 3,6 miliarde de lire sterline, înregistrând o creștere de peste 5% în primele cinci luni ale anului; această cifră este şi rezultatul activităţii a peste 5,000 de companii britanice prezente în România.

Am toată încrederea că această relație va continua să prospere, aducând oportunități noi pentru sectorul de afaceri și pentru consumatori. “

CEO-ul British Romanian Chamber of Commerce (BRCC), Charlie Crocker, a declarat: “BRCC are ca misiune principală să susţină mediul de afaceri britanico-român, în beneficiul membrilor noştri. Găzduirea unor vizite ministeriale importante, cum este cea de azi, contribuie la atingerea acestui obiectiv. “